春感
作者：陸游
朝代：宋

paragraphs: 少時狂走西復東，銀鞍駿馬馳如風。
眼看春去不復惜，只道歲月來無窮。
初逰漢中亦未覺，一飲尚可傾千鍾。
义魚狼藉漾水濁，獵虎蹴蹋南山空。
射堋命中萬人看，毬門對植雙旗紅。
華堂却來弄筆硯，新詩醉草誇坐中。
劍關南山纔幾日，壯氣摧縮成衰翁。
雪霜蕭颯已滿鬢，蛟龍鬱屈空蟠胸。
鄰園杏花忽爛漫，推枕彊起隨逰蜂。
遶看百匝幾嘆息，吹紅洗緑行匆匆。
莫年逢春尚有幾，常恐春去尋無踪。
青錢三百幸可辦，且判爛醉酤郫筒。